Orientačný šport

Orientačný šport je skupina športov, ktoré zahŕňajú používanie mapy a kompasu na navigáciu z bodu do bodu v rôznorodom a zvyčajne neznámom teréne, pričom sa pohybujú rýchlo. Účastníci dostanú topografickú mapu, zvyčajne špeciálne pripravenú mapu pre orientačný beh, ktorú používajú na nájdenie kontrolných bodov.
Orientačné športy na Slovensku združuje Slovenský zväz orientačných športov (skratka SZOŠ), medzinárodná federácia orientačných športov sa volá International Orienteering Federation (skratka IOF).
Delenie orientačných športov.
Orientačný beh.
Úlohou orientačného behu je prejsť alebo prebehnúť podľa mapy a buzoly trať vyznačenú na mape za čo najkratší čas. V teréne nie je trať vyznačená, sú tam umiestnené iba kontrolné stanovišťa.
Medzi ďalšie disciplíny orientačného behu patria:
Orientačná cyklistika.
Orientačné preteky na horských bicykloch, pretekár jazdí iba po cestách a chodníkoch, mapu má v špeciálnom držiaku (mapníku) umiestnenom na riadidlách. Anglický názov tohto športu je Mountain Bike Orienteering (skrátene MTBO).
Účasť na pretekoch nie je podmienená žiadnymi výkonnostnými kritériami. Súťaží sa v pretekoch jednotlivcov, štafiet (kde niekoľko pretekárov postupne absolvuje svoj úsek štafetovej trate) a hliadok (kde dvaja alebo viacerí pretekári absolvujú celú trať spoločne). Druhy pretekov podľa dĺžky trate sú: šprint, Stredná trať, Dlhá trať, mass štart.
Existujú aj preteky s voľným výberom poradia kontrolných stanovíšť (VVpKS), kde je cieľom pretekára navštíviť všetky kontrolné body v ľubovoľnom poradí. O poradí rozhoduje dosiahnutý čas.
Lyžiarsky orientačný beh.
Zimná podoba orientačného behu, preteká sa na bežkách voľným štýlom, pretekár má v mape zaznačené všetky lyžiarske stopy nachádzajúce sa v priestore pretekov, mapu má v špeciálnom mapníku na hrudi. Anglický názov tohto športu je Ski Orienteering (skrátene SkiO). Účasť na pretekoch nie je podmienená žiadnymi výkonnostnými kritériami. Súťaží sa v rámci pretekov jednotlivcov a štafiet.
Druhy pretekov podľa dĺžky trate možno rozdeliť následovne:
Presná orientácia (Trail-O).
Presná orientácia je orientačná disciplína, ktorá sa sústreďuje na presné čítanie a interpretáciu mapy. Pretekár dostane mapu s vyznačenou traťou, podobne ako pri orientačnom behu, avšak pri každej kontrole zakreslenej v mape sa v teréne nachádza až šesť lampiónov. Úlohou pretekára je správne určiť, ktorý lampión (ak vôbec nejaký) zodpovedá popisu kontroly a presnej polohe stredu krúžku v mape. Pre riešenie využíva rovnaké orientačné techniky ako pri klasickom orientačnom behu, vrátane identifikácie objektov, odhadu vzdialenosti, sledovania vrstevníc a zámerných línií.
Víťazom sa stáva ten, kto správne určí najviac kontrolných stanovíšť. V prípade rovnakého počtu správnych riešení rozhodujú časové kontroly. Počas pretekov sa pretekár nesmie pohybovať po teréne, ale zostáva na vymedzenej ceste. Odtiaľ pochádza medzinárodný názov „trail-o“, čo by sa dalo preložiť ako „orientácia po cestách“. V Škandinávii, kde má táto disciplína dlhoročnú tradíciu, sa používa názov „pre-o“ – „presná orientácia“, čo lepšie vystihuje podstatu tohto športu.
Táto disciplína bola navrhnutá tak, aby umožnila účasť všetkým, vrátane ľudí s obmedzenou hybnosťou. Používanie mechanických či elektrických vozíkov, barlí alebo inej asistencie je povolené, keďže rýchlosť nie je súčasťou hodnotenia. Úspech závisí od schopnosti presne identifikovať kontrolu, čo nevyžaduje žiadne špeciálne fyzické zdatnosti, a preto je tento šport ideálny pre športovcov s obmedzenou hybnosťou.
Na Slovensku sa prvé preteky uskutočnili počas Majstrovstiev Slovenska v šprinte v roku 2008, v spolupráci s maďarským zväzom.
Rádio orientačný beh (ROB).
Rádio orientačný beh je dynamická a vysoko individuálna moderná športová disciplína, ktorá má na Slovensku dlhoročnú tradíciu. Tento šport má svoju vlastnú organizáciu, systém pretekov a štátnu reprezentáciu, ktorá sa od vzniku samostatného Slovenska zaradila medzi svetovú špičku. Slovenskí reprezentanti pravidelne získavajú medailové umiestnenia na významných medzinárodných podujatiach. Prvým slovenským seniorským majstrom sveta sa stal Ing. Peter Jurčík, ktorého nasledoval Peter Viskup. Medzi ženami sa zapísala do histórie Ľubica Toporová.
Cieľom pretekára je v stanovenom časovom limite nájsť skryté kontroly označené číslami 1 až 5 (počet kontrol závisí od kategórie). Každá kontrola je označená oranžovým lampiónom, podobne ako v klasickom orientačnom behu, a pretekár musí označiť preukaz alebo elektronický čip pomocou raziaceho zariadenia.
Pre vyhľadávanie kontrol používa pretekár rádio prijímač so slúchadlami, pomocou ktorého zistí smer a číslo kontroly. Kontroly sú rozlíšené morzeovým kódom od 1 do 5 a vysielajú v tzv. reláciách na jednej frekvencii, pričom každá kontrola vysiela svoj kód 1 minútu, kým sa nevystriedajú všetky. Víťazom sa stáva pretekár, ktorý nájde stanovený počet kontrol, splní časový limit a dosiahne najrýchlejší čas.
Preteky sa konajú v štyroch disciplínach: